Groot struktuur by Loftus val vrou bewusteloosDie groot struktuur (aangeui in die blok) wat op die vrou geval het (Foto: Verskaf) ’n Dringende ondersoek is van stapel gestuur nadat ’n groot struktuur Sondag by Loftus in Pretoria op ’n vrou geval het. Die struktuur is reg rondom die rugbyveld opgerig om te keer dat toeskouers na die rugbyveld oorklim. Behalwe dat die vrou harsingskudding opgedoen het, is sy ook erg getraumatiseerd deur dié fratsongeluk. Die vrou van Secunda, Mpumalanga, het Sondag saam met haar gesin na die rugbywedstryd tussen die Sharks en die Blou Bulle op Loftus gaan kyk. Sy het op voorwaarde van anonimiteit aan Maroela Media vertel hulle is ná die wedstryd – omstreeks 17:00 – na die rugbyveld, waar hulle foto’s saam met van die rugbyspelers geneem het. “Ek en my dogter het by die groot struktuur staan en wag terwyl my kleindogter foto’s geneem het. Die volgende oomblik val die struktuur op my en my dogter,” vertel die vrou. “Ek wou nog met my hande die struktuur keer, maar kon nie. Alles het net te vinnig gebeur.” Volgens die vrou is die struktuur omtrent die hoogte van ’n normale palissade wat as heinings by huise gebruik word. “Ek was vir ’n ruk lank bewusteloos. Volgens my man was daar in daardie tyd twee van die stadion se verpleegsters by my om te kyk of ek orraait is.” ’n Ambulans het die vrou daarna na die Life Groenkloof-hospitaal geneem. “Toe ek by die hospitaal kom, het ek dit amper verloor. Ek het hard begin skreeu en roep na my dogter en kleinkinders. Ek wou weet of hulle oukei is. Dit was ŉ verskriklike nagmerrie.” Die vrou se dogter het ligte nekbeserings opgedoen. By die hospitaal is ’n CT-skandering gedoen en die vrou is ook behandel vir pyn. Die vrou het potblou merke regoor haar lyf (Foto: Verskaf) “My lyf was verskriklik seer en ek het potblou merke regoor my lyf gehad.” Die vrou is dieselfde dag nog ontslaan en is saam met haar gesin terug huis toe. Sy is die volgende oggend na haar huisdokter, wat toe vasgestel het dat sy harsingskudding opgedoen het. “Hy het my aangeraai om vir drie tot vier dae in ’n donker kamer te bly en het my ook afgeboek.” Die vrou vertel sy ervaar baie ongerief. “Ek kan voel daar is fout. Ek voel gedisoriënteerd en ek kry erge kopsere. Ek voel ook by tye duiselig. Ek is regtig bekommerd oor wat die langtermyngevolge van die ongeluk op my gesondheid kan hê.” Sy stres boonop oor haar werk wat “agter raak”. Sy is ’n rekenmeester. Die vrou en haar man oorweeg om ’n siviele saak aanhangig te maak. Volgens Edgar Rathbone, uitvoerende hoof van Loftus, gee hulle met die ondersoek dringend aandag aan wat presies gebeur het. “Ons kan die publiek verseker dat die veiligheid van ons toeskouers altyd topprioriteit is en daarom het ons ŉ deeglike ondersoek van stapel gestuur,” sê Rathbone. “Sodra die ondersoek afgehandel is, sal ons ongetwyfeld weet of enige regstellende stappe nodig is wat, indien nodig, onmiddellik geïmplementeer sal word.”